**Pic de rouă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ceața furișată-n noapte

S-a-ncărcat întreagă-n Lună

Și-i o liniște că poate

Basme viselor să spună.

Greieri torc fire de cântec

Și le țes în țesătură

Vălurândă înainte

Ca o undă de căldură.

Turmele Crai-Nou își mână

Să le-adape-n râu de aștri

Coborând încet la stână

Către zorii reci și-albaștri.

Vremea curge doar pe lângă

Mine și se duce lină

Și mă simt atât de singur,

Și mă știu cu viața plină.

Sunt al păcii strop cuminte,

Un cuvânt de fulg ce pică

Drept pe palma mea fierbinte

Ca frumos ceva să-mi zică.

În căușul de tăcere

Mă topesc în tihnă multă -

De cuvânt nu am putere

Doar ascult căci se ascultă.

Lăcrimez spre fericire

Cu-armonia nopții geamăn

Și-s țesut, țesut în fire

De povești fără de seamăn.

Victor Bragagiu